廣述二首  其一
作者：華鎮
朝代：宋

paragraphs: 茫茫太行道，日側嘯彫虎。
天明落檻穽，迥失山林阻。
搖尾仰視人，意態已如鼠。
烏鵲竟何爲，俛咮噪而聚。
高明人共畏，鰥寡世所侮。
丈夫氣如霜，所貴摧强禦。
埋輪斥豺狼，不待梁冀死。
長孺戒李息，張湯方遇主。
古人恥低徊，吐茹兩不武。
真節一朝奮，千載羞莽鹵。
茲人不可見，茲事乃近古。
三復清風詩，永懷仲山甫。